A les comissions territorials d'urbanisme els correspon emetre informes en el procediment d'avaluació ambiental, resoldre expedients de planejament, atorgar autoritzacions d'obres en sòl no urbanitzable, informar estudis de detall, projectes d'urbanització i instruments de gestió i informes sobre l'autorització d'usos i obres provisionals.
El funcionament de les comissions varia en funció de les seves competències; les normes principals de funcionament són:
• A convocatòria del president o de la presidenta, es reuneixen com a mínim una vegada cada dos mesos, excepte la Comissió Territorial d'Urbanisme de la Val d'Aran que es reuneix una vegada cada tres mesos.
• A petició d'un terç de membres de la comissió, el president o la presidenta ha de convocar una sessió en el termini màxim de 15 dies a partir de la petició.
• La reunió ha de tenir lloc en el termini màxim d'un mes des de la sol·licitud.
• Els acords de les comissions territorials d'urbanisme són adoptats per majoria simple dels assistents.
El document següent, adreçat als membres de les comissions territorials d'urbanisme, té per objecte explicar sintèticament quin és el règim jurídic aplicable, el seu funcionament i els drets i deures que implica formar-ne part.
La Comissió és competent en tot el territori català.
L'àmbit territorial de la Comissió Territorial d'Urbanisme de l'Àmbit metropolità de Barcelona és el definit pels termes municipals dels municipis que integren l'Àrea Metropolitana de Barcelona, excepte el municipi de Barcelona.
Són els 35 municipis següents: Badalona, Badia del Vallès, Barberà del Vallès, Begues, Castellbisbal, Castelldefels, Cerdanyola del Vallès, Cervelló, Corberà de Llobregat, Cornellà de Llobregat, Esplugues de Llobregat, Gavà, l'Hospitalet de Llobregat, Molins de Rei, Montcada i Reixac, Montgat, Pallejà, la Palma de Cervelló, el Papiol, el Prat de Llobregat, Ripollet, Sant Adrià del Besòs, Sant Andreu de la Barca, Sant Boi de Llobregat, Sant Climent de Llobregat, Sant Cugat del Vallès, Sant Feliu de Llobregat, Sant Joan Despí, Sant Just Desvern, Sant Vicenç del Horts, Santa Coloma de Cervelló, Santa Coloma de Gramenet, Tiana, Torrelles de Llobregat i Viladecans.
L'àmbit territorial de la Comissió Territorial d'Urbanisme de l'Arc Metropolità de Barcelona comprèn els municipis de la comarca del Vallès Oriental i els municipis de les comarques del Baix Llobregat, el Maresme i el Vallès Occidental que no formen part de l'Àrea Metropolitana de Barcelona.
L'àmbit territorial de la Comissió Territorial d'Urbanisme de la Catalunya Central comprèn les comarques del Bages, el Berguedà, el Moianès, Osona, el Solsonès i els vuit municipis següents de l'Alta Anoia: Calaf, Calonge de Segarra, Castellfollit de Riubregós, els Prats de Rei, Pujalt, Sant Martí Sesgueioles, Sant Pere Sallavinera i Veciana.
L'àmbit territorial d'actuació de la Comissió Territorial d'Urbanisme de Girona comprèn tots els municipis de les comarques de l'Alt Empordà, el Baix Empordà, la Garrotxa, el Gironès, el Pla de l'Estany, el Ripollès i la Selva.
L'àmbit territorial d'actuació de la Comissió Territorial d'Urbanisme de Lleida comprèn tots els municipis de la demarcació territorial, corresponents a les comarques de les Garrigues, la Noguera, el Pla d'Urgell, la Segarra, el Segrià i l'Urgell.
L'àmbit territorial d'actuació de la Comissió Territorial d'Urbanisme del Camp de Tarragona comprèn els municipis de les comarques de l'Alt Camp, el Baix Camp, la Conca de Barberà, el Priorat i el Tarragonès.
L'àmbit territorial de la Comissió Territorial d'Urbanisme de les Terres de l'Ebre comprèn els municipis de les comarques del Baix Ebre, el Montsià, la Terra Alta i la Ribera d'Ebre.
L'àmbit territorial de la Comissió d'Urbanisme d'Aran abasta els municipis de: Arres, Bausen, es Bòrdes, Bossòst, Canejan, Les, Naut Aran, Vielha e Mijaran i Vilamós.
L'àmbit territorial d'actuació de la Comissió Territorial d'Urbanisme de l'Alt Pirineu comprén tots els municipis de les comarques de l'Alta Ribagorça, l'Alt Urgell, la Cerdanya, el Pallars Jussà i el Pallars Sobirà.
L'àmbit territorial de la Comissió Territorial d'Urbanisme del Penedès comprèn els municipis de les comarques de l'Alt Penedès, el Baix Penedès, el Garraf i l'Anoia, llevat dels municipis següents: Calaf, Calonge de Segarra, Castellfollit de Riubregós, els Prats de Rei, Pujalt, Sant Martí Sesgueioles, Sant Pere Sallavinera i Veciana.